Elementele tipic romantice prezente în film sunt plimbarea cu sania prin zăpadă și petrecerea de la conacul familiei Olbromski (pe care Jackiewicz a comparat-o cu unele descrieri colorate cuprinse în "Memoriile" lui Jan Chryzostom Pasek), admiterea lui Rafał într-o lojă masonică (asemănătoare cu o scenă din drama "Kordian" a lui Juliusz Słowacki) și asaltul prințului Poniatowski asupra austriecilor în Bătălia de la Raszyn. Scenele cu acțiunea în Spania sunt realizate într-un stil preponderent baroc, după cum constată Jackiewicz: „[...] cadavrul lui Wyganowski ca o sculptură antică, un trup tânăr întins de-a latul ecranului în pustiul ars de soare la marginea conturului orașului. Și apoi Cedro acoperind cadavrul cu pietriș și vântul suflând tot mai mult praf peste el, ca și cum corpul uman ar deveni pământ în fața ochilor noștri”. Scena Bătăliei de la Somosierra a fost considerată o capodoperă a laconismului prin redarea accelerată și lipsită de detalii a asaltului lăncierilor, amintindu-i criticului de picturile neclare ale lui Delacroix.